Baltarusijos lietuvių bendruomenė
Baltarusijos lietuvių bendruomenė (pilnas pavadinimas Baltarusijos respublikinė lietuvių bendruomenė) − Baltarusijoje gyvenančius lietuvius vienijanti organizacija. Įkurta 1994 m. vasarį Minske, Pelesos, Gervėčių krašto, Malkavos, Gomelio ir Minsko lietuvių iniciatyva. 1996 m. vykusiame Baltarusijos lietuvių I suvažiavime organizacijai suteiktas visas Baltarusijos lietuvių draugijas vienijančios organizacijos statusas. Organizacija vienijo Breslaujos rajono lietuvių bendruomenę, Gervėčių krašto, Pelesos lietuvių bendruomenes, Rodūnios lietuvių susivienijimą „Gintaras“, Gardino lietuvių susivienijimą „Tėvynė“, Lydos lietuvių bendriją „Rūta“ ir Baltarusijos lietuvių jaunimo sąjungą. Priklauso Pasaulio lietuvių bendruomenei, dalyvauja jos renginiuose, Baltarusijos tautinių kultūrų festivaliuose renginiuose (1998 m. tapo festivalio laureate). Kiekvienais metais mini Červenės žudynių metines, lietuvių tautines ir valstybės šventes, Kalėdas, nuo 1998 m. Krėvos pilyje rengia Lietuvos valstybės dienos minėjimus. 1996–2000 m. Baltarusijos lietuvių bendruomenė rūpinosi Lietuvių kultūros, švietimo ir informacijos centro Rimdžiūnuose statyba. 1998 m. Minske bendruomenės iniciatyva surengtos Baltarusijos lietuvių kultūros ir meno dienos. Nuo 1999 m. leidžia informacinį biuletenį „Mūsų žodis“. 2020 m. duomenimis, Baltarusijoje veikia šios bendruomenės, sudarančios bendruomenių sąjungą: Breslaujos rajono lietuvių draugija „Rytas“; Gardino miesto lietuvių bendruomenė; Gervėčių krašto lietuvių bendruomenė; Lydos lietuvių susivienijimas „Rūta“; Minsko miesto – „Minsko lietuvių susivienijimas „Vytis“; Pelesos lietuvių visuomeninis susivienijimas „Gimtinė“; Rodūnios lietuvių visuomeninis susivienijimas „Gintaras“.